Sparebankstiftelse

En **sparebankstiftelse** er en finansstiftelse opprettet av en sparebank, gjerne med formål om å gi gaver til ulike allmennyttige formål. Norges første sparebankstiftelse (Stiftelsen Gjensidige NOR Sparebank) ble opprettet i 2002 i forbindelse med at Gjensidige NOR Sparebank ble omdannet til aksjeselskap. Etter fusjonen mellom Gjensidige NOR og DnB i 2003 har denne stiftelsen i dag navnet Sparebankstiftelsen DNB og er landets klart største sparebankstiftelse.

I 2023 fantes det 43 sparebankstiftelser i Norge, som forvaltet til sammen 71 milliarder kroner.

Etter en lovendring i 2009 ble det en økt adgang for sparebanker til å velge mellom forskjellige modeller for omdanning, sammenslåing og kapitalstruktur. Dette har medført at flere sparebanker nå velger nye struktur- og samarbeidsmodeller. I de fleste tilfellene medfører dette at den gamle ”eierløse” kapitalen i den enkelte sparebank blir skilt ut i en egen sparebankstiftelse, mens selve bankvirksomheten blir videreført i en ny sparebank eller aksjesparebank. Sparebankstiftelsen som etableres beholder en eierandel i den videreførte banken.

I henhold til lovverket er stiftelsene pålagt på den ene siden å være langsiktige og stabile eiere i den nye banken, og på den annen side å ”videreføre sparebanktradisjonene”, noe som i praksis betyr å videreføre det allmennyttige arbeidet i områdene der den tidligere sparebanken hadde sin virksomhet.

En sparebankstiftelses øverste organ er generalforsamlingen, som skal bestå av personer som avspeiler kundestrukturen i den sparebank som opprettet stiftelsen, samt andre interessegrupper knyttet til stiftelsens virksomhet. Generalforsamlingen velger styret.

### Utviklingen etter 2009

Etter lovendringene i 2009 har mange sparebanker benyttet seg av mulighetene til nye strukturelle løsninger. To sparebankstiftelser ble etablert allerede i 2009, og 18 nye kom til i årene 2010-2012. Ved utgangen av 2023 var det 43 sparebankstiftelser i Norge. Ytterligere 3 er etablert i 2024.

Sparebankstiftelsene har sin historiske forankring fra én eller flere kommuner (eventuelt fylke), der den opprinnelige sparebanken drev sin virksomhet. De driver sitt allmennyttige arbeid i hovedsak innenfor dette området. Sparebankstiftelsen DNB er den eneste som også arbeider med større nasjonale prosjekter.

Oversikten nedenfor viser sparebankstiftelsene i Norge etter etableringsår. Den viser at stiftelsene disponerer mye kapital. Ved utgangen av 2023 hadde de en samlet bokført totalkapital på vel 71 milliarder kroner, med en markedsverdi på nær 120 milliarder. Det er deler av den årlige avkastningen av denne kapitalen som kan benyttes i det allmennyttige arbeidet. Sparebankstiftelsene ble sterkt berørt av de problemene banknæringen fikk i årene etter finanskrisen, men har de senere årene hatt vesentlig bedre resultater. Sparebankstiftelsenes gaveutdelinger har dermed også økt sterkt de senere årene.

I 2023 delte stiftelsene ut gaver for ca. 2,1 milliarder kroner, og siden starten i 2002 har de i sum delt ut over 12 milliarder kroner. I tillegg til gaver er det flere sparebankstiftelser som investerer i eiendom, kunst, musikkinstrumenter etc., som også kommer lokalmiljøet og samfunnet ellers til gode. I gjennomsnitt deler sparebankstiftelsene årlig ut gaver for omkring 3 % av sin bokførte kapital. De "beste" deler ut gaver for over 4 % av kapitalen, mens det også er de som deler ut mindre enn 1 %.

**Sparebankstiftelser i Norge (tall fra stiftelsenes årsrapport for 2023)**

## Referanser